정조 14년
庚戌四月二十五日卯時上御熙政堂大臣備局堂上引見入侍時左議政蔡濟恭右議政金鍾秀行戶曹判書鄭民始行司直李文源吏曹判書吳載純行副司直鄭好仁兵曹判書李𡊠行副司直李柱國訓鍊都正徐有大行副司直李漢豐戶曹參判金載瓚行副司直金持默左副承旨李益運假注書李海隣事變假注書任㸁記注官許鞏金鳳顯校理朴奎淳以次進伏訖濟恭曰侵早勞動聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰向承箚批之後雖不敢更爲胥命而以臣情勢今又晏然登筵不勝惶悚矣鍾秀曰臣於向日箚子略陳悚蹙之私矣上曰頃觀卿箚果有自引之意而予不知指意之何居故批旨略之今聞卿等之言始知向日箚意所謂情勢果是何事鍾秀曰向來聯箚批答伏見休咎二字未知聖意之所在果與僚相有往復矣上曰卿等之言果是意外休咎自是行用之語予亦信筆書之而豈意卿等錯看乃爾乎濟恭曰上段有太陽所使四字勿辭之上又有休咎二字故臣等不善見解意謂休咎二字恐屬太陽所使一句故不勝惶恐往復於僚相而容俟登筵時欲請收還矣上曰休咎休請休辭等句先朝屢用之不允批答亦多書之予果偶然書不料今日爲卿等之情勢也濟恭曰今承聖敎始覺臣等迷見之誤解矣上曰近日日氣甚好矣濟恭曰果如聖敎矣上曰昨聞知申言關西麥事別無可謂豐登云果然否濟恭曰豈有是理臣聞西來人之所傳大抵今年麥事關西不及海西海西不及京畿而大體言之均是豐年云矣上曰目下所見果甚好而未知方來之如何是可慮也鍾秀曰顒祝邦慶之餘伏聞左相有所仰質於前月賓筵而外間所聞近甚藉蔚或云迫近或云五六月云臣方待罪藥院豫知然後藥院擧行可以爲之矣上曰此是外間之言也何以的知第內間果有云云而內間祕而不說予亦不知詳知揆以人情無怪乎內間之如是矣濟恭曰臣於向筵伏承使卿知之之敎臣方顒俟下敎而今則外間之人無不知之上自卿宰下至韋布匹庶莫不曰的然無疑自上雖欲祕之不可得矣上曰卿等何由得聞予則不欲詳知而一付之於天矣鍾秀曰非獨臣等知之也萬口一談皆如此預有下敎然後前月晦當朔初可以依例擧行矣醫官雖不令待令至於常用之劑宜令製進矣濟恭曰常用之劑雖常時連服有益無害當用湯劑不可一直不用矣上曰予亦豈無其疑而不欲的知荏苒至今姑無一貼藥試用矣鍾秀曰果是來月則臣不可待罪於藥院卽當退去矣上曰陽德縣屢千逋穀有可以徵捧之道乎濟恭曰癸巳年間本縣色吏輩四千石之四字擦改以三字則一千石自在隱漏中今至十八年之久耗上生耗者爲三千餘石而當該色吏四人皆已身死則雖不可如例準捧至於原穀一千石其在重公穀杜後弊之道豈可全然見失乎多石者限三年其次則或限二年鱗次捧入亦甚便好而至於徵族之事各邑已例在在皆然蓋逋欠之穀有徵族之擧然後可爲懲後之道矣上曰今年則捧糴已過非所可論況當此時豈可徵捧乎第草記稟處可也濟恭曰此平安監司沈頤之狀啓也枚擧价川郡守趙雲祥牒呈以爲本郡被災穀物更爲摘奸則各穀折米六百七十八石內全燒爲六百六十八石五斗煙燻爲九石十斗而燒燼穀之全數蕩減煙燻穀之除耗改色曾有已例蕩減改色一款竝令稟處大同庫燒燼雜物懸頉修報爲辭矣本郡穀物之或爲全燒或爲煙燻旣無差錯於摘奸之時則蕩減與改色固當用前例至於大同庫雜物亦不可不趁卽修補竝依狀請許施之意分付何如上曰依爲之煙燻穀物極爲零星不必改色仍給該邑可也出擧條濟恭曰安興鎭復設事前道伯權盛陳於前席今番繡啓亦請之而以爲年前革罷安興鎭爲水使行營而使虞候替守之元山報警之地安興關防之所非但自此疎虞兩失便宜僉使革罷之後本鎭民弊不一其端虞候無以坐鎭鎭卒殆若倒懸曰距保寧水營恰滿數百里鎭卒土民之來往屑屑鎭牒民訴委決無人故民卒輩皆願復設鎭將爲辭矣蓋安興之移屬水營不無掣礙議者皆以復設爲便而臣亦於昨年下往洪州時號訴於臣者皆是鎭民之請設僉使者而第以朝家政令言之有若何所聞而來何所見而去不無銷刻之嫌姑觀來頭亦未爲晩而且其地形臣之繡衣時遍踏而熟知大抵前臨大海城壘懸崖有若燕巢不足爲關防設有不虞之患爲主將者當晏然折衝指揮方略而已豈必臨水邀敵有若突擊將乎上曰右相之意何如鍾秀曰臣亦屢聞曾經水閫者言曾已稔知而銷刻之嫌小救弊之政大不可以此爲拘矣上曰武將之意何如柱國曰大臣雖以銷刻爲嫌而臣則曾經水閫故稔知安興革罷之弊事端旣發恐不可不復設矣有大曰臣見亦如此從民願復設恐不可已矣上曰如欲復設則鎭將之號何以則爲好耶濟恭曰防禦則便成營門貌樣設施之際經費不些爲內邊地窠爲好矣漢豐曰安興復設不必關於關防輕重只係民情利害而不過數三鎭卒首倡復設之論云矣上曰筵退後與諸武將及摠帥相議草記可也上曰武臣朔試射諸說不無參差而左相收議中定爲年限之說誠好矣前則未滿四矢者不過推考而已汰罷之法未知創於何時而一番試射以無分見汰者多至數十人小不下十餘人豈不可矜乎故重臣洪象漢逐朔試射時才落者雖多仍卽次次收用而其後趙曮爲兵判時試射才落者尙有至今未甄復者矣文源曰其時才落之人臣之騎判時復職者數人矣柱國曰篤老之人則無分姑無論初不能關弓者多矣上曰予亦欲限年而姑未下敎左相之限年六十者可謂不謀而同此議甚好矣上曰關西査啓卿等見之乎偸開公倉幻弄公物已是可死之罪寧有如許之事乎鍾秀曰偸竊開金暗開公倉偸弄公穀誠一大變怪開金之几必在於監司之左右加以字折署封則孰敢容手於其間而褊裨惟意開閉道伯不問出入若非常時洞開庫門初不封鎻則必是濫猾親幕自備鑰匙恣意偸弄也濟恭曰巡營開金與印信同其出入今番關西事果是無於前之變怪矣鍾秀曰如此之類用一律然後可以爲懲後之道矣上曰吳大益事何如鍾秀曰甲辰年大益以臺官論斥臣身臣果全然忘却冒當回啓矣濟恭曰大官不當以此爲嫌右相之言誠過矣上曰旣不能專爲入己而乃至有此事矣種秀曰聖意雖欲使渠求生於必死之地而渠供旣云半歸私用云爾則事當嚴問其入己委折而徑先酌配此足爲渠他日藉口之資矣上曰半歸私用之說蓋有其由非謂渠自染指如各廳帖下多人賙給皆謂之私用也其叔之功先朝有十世宥之敎渠雖犯逆合有商量況其所犯不全出於肥己乎私之爲言亦有許多般大益私用之私譬若中庸所謂形氣之私人慾之私矣予使判金吾亦言可宥之意而矇無省覺有此半歸私用之供矣金履素許之則罪在履素大益何足責也履素向日筵奏極爲非矣文源曰臣之捧口招也渠云帖給賙飢異於公用故以私用納供而或入於各庫流逋或入於防民役繕公廨或分給民戶營邑皆有踏印文書云此不可謂全歸私用矣上曰予以形氣之私譬喩大益而判金吾善出註脚矣上曰金履素事不意此重臣之有此事矣崇品重臣之體貌何等自別而咫尺筵席乃有此擧是豈成說乎此事猶屬餘事自前予所未妥者多矣鍾秀曰臣向以黨私阿好前席自引而臣之本意果不如此只是倉卒之際未能周思而然矣上曰大抵鄭昌聖有何罪也當初朝廷之差送乃是咎在朝廷人旣昏憒則畢竟僨誤乃次第件事也予則曰其弟非矣旣竄中和則才至高陽可謂罪重罰輕而畢竟對理竟至於遠竄雲山守禦使事豈不非乎予所尤以爲未妥者卽其弟向日辭疏也如昌順者寧敢乃爾濟恭曰昌順以其兄之不得一陳爰辭直蒙行譴抵書稱冤故臣果請拿問今承下敎不勝惶悚矣上曰洪良浩事豈不萬萬未妥乎高應觀通淸言者之言豈敢分疎而初疏盛言其不然有若橫遭人言露章對辯者然嚴敎之後始以自服之意略及於再疏此豈成說乎事關時偉則人之爲言固當受而爲過而不欲少屈於人必欲登聞其習無異向日黨論況趙鼎鎭疏擧尤極無嚴其意雖出於嫉怒言者有此悻悻而事係時偉則以渠地處尤何敢如是乎若知其爲時偉之家人而爲之則極爲無狀乃敢一疏再疏有若角戰渠必右袒時偉故有此擧矣豈不放恣乎鍾秀曰臣則今始聞知而事極驚駭漸不可長雖以洪良浩言之十年積塞所坐何如而豈敢如是乎濟恭曰良浩鼎鎭極爲非矣不可無罪矣上曰何必請罪鍾秀曰此而不罪則世道之憂容有旣乎上曰予有加勉於卿者卿言雖出公心誰謂公言以向日尹蓍東事言之必欲汲汲奬用惟恐不及此豈美事乎如是之故尙今不爲擢拔者良以此也其各勉之上曰聖堂漕轉事何以則爲好耶咸悅倅之難於騎船向日左相之言是矣然而稅穀則差員捧之騎船則群山僉使當之亦不成說矣鍾秀曰差員輪回之法不可不罷矣咸悅旣是地方官則權在地方差員如容故執錢之弊固自如矣至於情債雜費則本倅與差員下吏兩路受之其勢固然是欲祛一弊而反生兩弊故至有漕卒之上言矣濟恭曰或不無如是之弊而見完伯所報則向來上言之漕卒非眞漕卒乃是咸悅退吏云其習誠可痛矣以此推之差員輪回之法可知本邑之失利而未必爲害於漕卒矣上曰昨年左相之筵奏變通輪回差員亦出試可之意而以此以彼無以救弊誠悶然矣卿等須博採物情更商稟處也𡊠曰以加設及復職事不可不一番稟定故玆敢仰達矣或有實職窠則區處加設人故復職一切不得擧論此亦可悶矣上曰豈有是理限虛司果畢區處加設諸窠便同實窠矣當初設加設岐者專爲虛司果積滯之慮欲以此區處而無有闕勿補之敎矣𡊠曰加設諸窠固當仍置而有實職見窠則以加設權付者不可不鱗次移擬而加設窠則區處虛司果故落仕復職之積薪固自如矣上曰復職與虛司果參互差擬可也柱國曰五營哨官中有以實職陞六仍加設窠或付哨官者而同是加設區處人擧皆移差獨此人尙在極可矜悶臣營亦有自辟守令或以此差送則亦似便好矣上曰令兵判區處可也濟恭曰聖節進賀兼謝恩使拜表日子今將推擇入啓而前副使金魯永罷職蒙敍之後姑未還付聞其親病連仍有難遠役自朝家合有軫念之道且皇帝詩中有曰覲謁應來能句人此指今番聖節使而言事面比常時自別臣意則不必以從二品爲定文任中雖正卿依重臣姜世晃例特爲差送恐好書狀徐榮輔亦有親病而今則日子甚迫不可等待其差復卽爲許遞差代然後似可免臨時窘速故敢達矣上曰依爲之出擧條濟恭曰慶尙監司李祖源向日陳疏之後一味引義狀啓等節雖曰擧行至於邑牒民訴一不酬應云公務之積滯可知如是之際其弊當如何也前後開釋丁寧備至而不思奉承欲決去就者揆以分義萬萬未妥從重推考從速察任之意嚴加申飭何如上曰依爲之出擧條民始曰內氷庫出置江上之後氷庫及守直處所城內都家乃是不可無者而姑未及區處每年賃用事多苟簡而自戶兵曹各給二十兩貰價此則逐年給貰未免空費亦甚無義今以戶兵曹所給貰價限十年都下買得氷庫及守直處內都家以爲住接之地則旣免苟簡之弊亦無借貰之費似爲便宜故敢達矣上曰依爲之出擧條民始曰臣於北關內寺奴婢宣頭案口錢事欲有仰陳者適因言端敢達矣當初推刷官革罷節目中口錢依前以每口五錢收捧事定式之故他道事情未知如何而北道則奴婢元數甚多收貢奴婢外至於邑吏軍卒海夫之類太半是內奴雖以他役之故不爲收捧而宣頭案則無不入錄試以改案時所捧言之聞其時道臣特減老弱口錢只捧於壯奴婢而其數猶過萬兩云二十四卷案冊所入安用許多錢而奴婢則自貢雜費外所謂口錢一家數十口亦費十許兩此亦難支之一端今若參量案冊費入之數則雖捧一二錢亦足支用餘數特爲減除以爲一分除弊之地何如上曰出擧條問于本道使卽狀聞後稟處他道一體關問可也出擧條文源曰有司堂上鄭昌順不爲行公只有臣一人而已臣方帶金吾之任連日赴坐擧行每未免窘速合有變通故敢達矣上曰卿言甚爲迃闊卿則當推考仍命書榻敎曰有司堂上李文源推考又命書榻敎曰備局堂上鄭昌順有司之任減下仍命退諸臣以次退出